LidanRubinov/Halacha-QA huggingface dataset:
שאלה: הופעת סטנדאפ בשבת: בעלי עובד בחברה גדולה שמארגנת לכל עובדיה סופשבוע שישי-שבת בבית מלון. חלק מהתכנית האומנותית שמארגנים הוא שביום שישי בערב לאחר הארוחה יש מופע סטנדאפ. האם מותר לנו ללכת? כמובן שמיד כששמעתי על כך היה לי מובן שלא, אך לא מעט אנשים אמרו לי שאם זה סטנדאפ ולא מופע שירה, ואם אנו לא משלמים על ההופעה, ולא נוסעים אליה (אלא היא נמצאת באולם של המלון בו אנו לנים) - אנו לא עוברים על שום איסור ולא מחללים שבת. יש לציין כי אנו לא יודעים האם יהיו קטעי חיבור של מוזיקה, ויש להניח כי האומן יעזר במערכת הגברה. אשמח לדעת האם מותר אסור לנו ללכת להופעה, ומהו הנימוק?
תשובה: עצתי לכם לוותר על השבת במלון. כל הופעה קשורה בחילול שבת ובכלל זו לא אוירה שבתית.
שאלה: אשה ענייה בנר חנוכה: האם גם אשה ענייה שגרה לבדה, ללא בעל, חל עליה הדין שאם אין לה ממון לקנות נר ושמן חייבת לחזר על הפתחים ולקנות שמן ופתילות, או לא, כיון שאין זה צנוע לאשה לחזר על הפתחים, וכפי שיש מסבירים למה אשה שיש לה בעל לא מדליקה בעצמה - משום צניעות - אף כאן שלא תחזר על הפתחים משום שמירה על צניעותה?
תשובה: לדעתי לא ראוי שתחזר על הפתחים, אלא תמכור איזה חפץ או שתיידע את גבאי העיר שצריכים לתת לעניים כדי נרות חנוכה משום חשיבות פרסום הנס. וכן הוא הדין בגבר שלא יכול לחזר על הפתחים בגלל מצבו.
שאלה: המשך לנושא צניעות אצל החרדים: א.הרב כתב בתשובתו שבכל הדורות לא נהגו להקפיד על צניעות זו אבל לכאורה בדורנו שרבה הפריצות אין צורך להרבות הצניעות (אפילו אם היא מוגזמת)? ב.מה היחס לחרדים הקיצונים שמראים התנגדות פיזית לחוסר צניעות האם זה מותר (בבחינת מעשהו של רב אדה בר אהבה בעניין הכותית וה"כרבלתא")? ג.האם זה ראוי בדורנו? ד.האם נכון לומר שהם "אינם יהודים" ו"הם רק חושבים שהם חרדים" וכל שאר אימרות ההשמצה? ה.האם יש לגנותם בחריפות או להביע התנגדות שקטה או בכלל לא לגנותם? ו.האם אין עוד מעלה (אם יש הסכמה,ללא מאבקים)לקוים כשרים וכו האין זו עוד תוספת צניעות מבורכת (שמעתי שהרב אלישיב אומר כן)? ז.והאם השמועות על מעשיהם של תושבי שכונת מאה שערים (זורקים אבנים על נשים העוברות ברחובם בלבוש לא צנוע ועוד כהאי גוונא)נכונות? ואם כן יש אפשרות להצדיקם שזהו רחוב "סגור" להם ודבר זה פוגע בהם ובחינוך ילדיהם? ח.נשמעו טענות על מעשיהם אלו שבגללם הציבור הדתי כולו מושמץ הרי תמיד התקשורת והציבור החילוני ימצאו על מה לשנוא את הדת ומקימי המצוות? אשמח מאוד אם הרב ירחיב מאוד בנושא ה"בוער" מאחר שכבר שמעתי מס ויכוחים בנושא (ציבוריים ופרטיים) השאלה נשאלה בהמשך לשאלה "צניעות אידיאלית בחברה החרדית?"
תשובה: התנהגות כזו אינה ראויה ואין זו דרכה של תורה, ולדעתי הם אינם עושים את זה ע"פ הוראת הרבנים שלהם.
שאלה: חתן אשכנזי בבית חמיו הספרדי בחנוכה: חמי הוא ספרדי שנוהג להדליק לכל בני הבית, כידוע. שאלתי: האם כאשר אני מתארח אצלו בחנוכה אני רשאי להחמיר ולהדליק כמנהג האשכנזים, אע"פ שאין זה מהדרין מן המהדרין של בעל הבית? וכן לגבי נכדים שהולכים לסבא הנ"ל, ובביתי הם רגילים להדליק לעצמם, האם אצל הסבא ידליקו לעצמם או יצאו ידי חובה בהדלקתו?
תשובה: אין אתה חייב להתבטל לחמיך ואתה צריך להדליק בעצמך, וכן ילדיך יעשו כמוך.
שאלה: טבילת בקבוק של תינוק: לכבוד הרב האם עליי להטביל בקבוק של תינוק העשוי מפסלטיק והפטמה עשויה מסיליקון?
תשובה: כלים העשויים מפלסטיק וסיליקון אין צורך להטביל.
שאלה: שאלות של גולשים באתר: למכובדי הרבנים העוסקים בקודש. אני אדם חילוני אך לגמרי מסורתי ומאמין בלב שלם בעיקר. שאלתי איננה מתגרה וקנטרנית אלא מתוך רצון להבין את עמי אשר בו אני חי. מפעם לפעם אני גולש באתרכם "שאל את הרב" במגוון השאילתות כמעט בכל הנושאים - של גברים ונשים כאחד,ואני נחרד משני דברים חשובים בעיני. האחד - איך יתכן שאדם ממעיט בערכו ומעז לשאול שאלות אישיות פרטיות וצנועות בפורום כל כך ציבורי והיכן בדיוק הוא מקיים את הפסוק הנפלא מהתפילה "אתה חונן לאדם דעת ומלמד לאנוש בינה"?! האם איננו מצווים לפתור את בעיותינו בכח התבונה ובעצמנו בלבד?!איך וכיצד אתם נותנים יד לדבר - בו אני רואה השפלה. השני- כיצד קורה שיש בורות כל כך גדולה בנושאים שאמורים להיות ברורים וטריוויאלים במיוחד למי שיש לו עניין כה רב בנושאים דתיים?! שוב מזכירכם שאינני מקניט איש חלילה, ושאלותי הכתובות לעיל הן תהיות זה זמן רב. אודה לכבודכם אם אענה ברצינות הראויה. בברכת חג אורים שמח - ו מראש.
תשובה: א. אנחנו אכן ממליצים לפנות בשאלות אישיות אל רב או לגורם מטפל מתאים באופן אישי. אולם מאחר ויש הפונים אלינו אנו מנסים לעזור ככל האפשר. שאלות שהן ממש אישיות וכן שאלות בענייני צניעות אינם מפורסמות באתר והשואל מקבל עליהן תשובה ישירות לאימייל. יש אנשים שאינם יכולים לעזור לעצמם גם בדברים פשוטים ואנו כאן גם בשבילם. ב. לא כולם אנשי ספר ולא כולם יודעים היכן לחפש. לכן אנו מקבלים שאלות בכמה רמות ואנו משתדלים לתת לכולם מענה ראוי. חשוב גם לדעת שחלק גדול מהשאלות מתבררות שהם של חוזרים בתשובה או אנשים שאינם שומרים תורה ומצוות באופן מלא. אנשים אלו צריכים להשלים גם ידיעות פשוטות. בברכת התורה, WWW.Yeshiva.org.il
שאלה: ספרי אברהם קריב: האם מותר וכמו כן האם רצוי, ללמוד בספרי אברהם קריב (כגון: שבעת עמודי התנ"ך)? צדדי הספק הם: מפני ששמעתי שלא היה שומר מצוות, ועל כן אולי יש כאן בעיה של ללמוד מרב שאינו הגון, אך מצד שני רואים שמה שכותב בספריו נאמן לרוח היהדות המסורתית. ואציין גם כי אני רואה שדבריו מוסיפים ובונים אותי. בתומ"ר.
תשובה: לא שמעתי שאברהם קריב לא היה שומר מצוות, אבל שמעתי שהוא כותב בסגנון יפה ומעמיק.
שאלה: העדפת דיון בבית דין ניטרלי: תקנון הישוב אומר שיש להתדיין בפני בית דין בישוב. מזכירות היישוב, על ידי המזכיר, גרמה לי נזק ממוני. האם שייך לדרוש מהמזכירות לעקוף את תקנון הישוב מאחר והמזכיר הוא בנו של ראש בית הדין, ואני מעונין שהדיון יהיה בבית דין מחוץ לישוב שהוא נייטרלי? האם שייך שראש בית הדין ימשוך ידו מטיפול בתיק ויתן אישור למבקש להתדיין בחוץ? בברכת התורה.
תשובה: לדיין אסור לדון את בנו ולכן צריכים אתם לדון מחוץ ליישוב. התקנון לא בא לחייב לדון בתוך הישוב כשאי אפשר לעשות כן.
שאלה: ספרדי במניין אשכנזי ביחס לתפילת עלינו לשבח: ספרדי שמתפלל במניין אשכנזי, האם עליו לומר תפילת עלינו לשבח עם הקהל לאחר אמירת קדושה כסדרא או לומר שיר של יום כמנהגו ושהקהל אומרים תפילת אין כאלוקינו, אז יאמר תפילת עלינו לשבח?
תשובה: תפילת עלינו לשבח צריך לאומרה עם הציבור ואח"כ ישלים מה שדילג.
שאלה: תנור אפיה לבשרי וחלבי: אנחנו נמצאים בשליחות בהונג קונג, וקנינו תנור עם גופי חימום למעלה ולמטה, שמגיע עד לטמפרטורה של 240 מעלות. איך ניתן להשתמש בתנור זה גם לבשרי וגם לחלבי?
תשובה: אם יש תבניות מיוחדות לבשר ולחלב מותר בזה אחר זה, אם בין בשר לחלב (או להפך) משאירים את התנור דולק עוד מספר דקות (לאחר שמוציא את התבנית שבישלו בה כבר) בכדי לכלות את האדים שנשארו.
שאלה: נר חנוכה בשמן מאכל: לכבוד הרב, הרב מרדכי אליהו זצ"ל בשיעוריו דיבר על הידור זה של שמן למאכל, מדין "הקריבהו נא לפחתך". האם על כל הידור ניתן לומר שעדיף לקיים מצוה בלעדיו ולתת את היתרה לצדקה, הרי עניין ה"הידור" גם מופיע בח בדרשת "ואנווהו"? השאלה נשאלה בהמשך לשאלה "שמן זית לחנוכה הראוי לאכילה"
תשובה: לענ"ד השמן צריך להיות ראוי להדלקה גם לאנשים מכובדים ( פחתך) אך לאו דוקא ראוי לאכילה.
שאלה: עניי עמך או סיוע למדינות אחרות: אודה לכבוד הרב אם יסייע לי להבין את משמעות הקביעה "עניי עירך קודמים", "עניי עמך קודמים" בהקשר לסיוע למדינות רחוקות המצויות במצוקה.
תשובה: עלינו לסייע קודם לעניי עמנו וארצנו ואח"כ לאחרים.
שאלה: זכויות יוצרים באינטרנט: ב"ה אני די בטוח שכבר פרסמו באתר הקדוש הזה את הדיון בנושא של אבידה שאבדה בנהר ואיך זה מתקשר לאינטרנט, האם אפשר קישור? מראש!
תשובה: אני מצרף קישור לשיעורים בעניין זכויות יוצרים. קישור לשיעורים. כמו כן, קישור לתשובות בעניין זכויות יוצרים באינטרנט. בברכת התורה, WWW.Yeshiva.org.il
שאלה: חזרה בתשובה על ביזוי ה': לכבוד הרב האם גם אדם כופר ביותר כגון שקילל את ה או ביזה את שם ה' בצורה קשה, האם גם הוא יכול לחזור בתשובה ויתכפר לו וה' יסלח לו?
תשובה: על כל חטא אפשר לחזור בתשובה. גם על החטאים שהזכרת. אך התשובה צריכה להיות שלמה. כלומר: א. חרטה גמורה על החטאים ב. וקבלה גמורה לא לחטוא. ג. ווידוי.
שאלה: גיור לבת של פיליפינית: פנתה אלינו אשה וספרה שיש לה בן יהודי שר"ל נישא לפיליפינית נוצריה ונולדה להם בת. האמא לא מעוניינת בגיור אך מוכנה שהילדה תתגייר. לסבתא והמשפחה זה מפריע מאד. האשה רצתה לדעת אם ישנה אפשרות לגייר את הילדה (בת שנה)? אם כן, למי כדי וצריך לפנות בנושא? חודש טוב וחג חנוכה שמח
תשובה: תפנו לביה"ד שיבדוק את האפשרות לגייר את הילדה במצב זה. הגיור יותנה בכך שהילדה תתחנך למצוות בעידוד הבית.
שאלה: ראש חודש-יעלה ויבוא: אנחנו עדיין יום לפני ראש חודש וכבר קראו בתפילה את יעלה ויבוא. האם יעלה ויבוא נאמר ביום האחרון בחודש וגם ביום הראשון בחודש?
תשובה: החודש, ראש החודש הוא יומיים. היום הראשון הוא האחרון שבחודש הקודם והשני הוא א' בחודש הבא. ישנם חודשים בהם יש רק יום אחד ראש חודש. הסיבה לכל זה, שבזמן שהיו מקדשים את החודש על פי ראייה, ולא על פי לוחות, לא ידעו האם החודש יהיה 29 או 30 יום. חודש הלבנה הוא קצת יותר מ-29 יום וחצי. כשרואים את המולד מתחיל החודש הבא. מאחר ואי אפשר לחלק את היממה לשניי, היה חודש של 29 יום וחודש של 30 יום. לכן, ביום ה-30 התחילו לנהוג על פי דיני ראש חודש. אם באו עדים ביום זה, עשו אותו א' של חודש הבא והיה רק יום אחד ראש חודש. אם לא באו עדים, התברר שיום זה היה ה-30 של החודש הקודם ורק למחרת הוא היום הראשון של החודש הבא.
שאלה: מקווה לגברים: מתי גברים צריכים לטבול במקווה,והאם יש הנחיות כלשהן גם לכהנים?
תשובה: היום אין חובה לגברים לטבול, אלא שנוהגים לטבול ערב יום הכיפורים.
שאלה: נוסח של הקדשה על ספר לזיכוי הרבים: אני רוצה להתייעץ אתכם אתך לגבי נוסח שאני רוצה לכתוב על מדבקה. ז"א אני בע"ה בלי נדר אקנה ספרים (לזיכוי הרבים) ואדביק מדבקה שבה ארשום שמות של אנשים, שהקריאה בספר והלימוד בו יהיה לזכותם שיעמוד כמגן בעדם. עכשיו אני ארשום את הנוסח של מה שרצוני להדפיס על המדבקה ואשמח אם תביע את דעתך. (ובבקשה אל תגיד לי, אומר לך את התשובה בטלפון, כי זה מסורבל) להלן הנוסח: -------------------------------------------------------------- הקריאה ו או היישום ו או הרהורי התשובה של הקוראים בספר זה. וכן המצוות ו או הזכויות שייעשו בעקבות קריאה ו או היישום ו או הרהורי התשובה מספר זה יהיו לעילוי נשמת פלוני בן אלמוני אלמוני בן פלוני אלמוני בן אלמוני פלוני בן פלוני פלונית בת פלונית אלמונית בת פלונית אלמונית בת פלונית פלונית בת אלמונית פלונית בת פלוני פלונית בת אלמוני אלמונית בת פלוני אלמונית בת פלוני פלוני בן פלונית פלוני בן אלמונית אלמוני בן פלונית אלמוני בן אלמונית וכן הלאה. הם וכל בני משפחתם שכבר נפטרו מהעולם. ובכלל נפטרי עמך עבדיך בניך עם ישראל, בנים ובנות כאחד שנפטרו מאז בריאת העולם ועד היום. שהמצוות והזכויות הללו יעמדו לזכותם וכמגן בעדם. ושנשמתם תהיה צרורה בצרור החיים שיגיעו לגן עדן, לעולם הבא ולתחיית המתים ללא ייסורים. ולהבדיל לחיים: שהקריאה ו או היישום ו או הרהורי התשובה של הקוראים בספר זה. וכן המצוות ו או הזכויות שייעשו בעקבות קריאה ו או היישום ו או הרהורי התשובה מספר זה יהיו לחזרתם בתשובה שלמה של: פלוני בן אלמוני אלמוני בן פלוני אלמוני בן אלמוני פלוני בן פלוני פלונית בת פלונית אלמונית בת פלונית אלמונית בת פלונית פלונית בת אלמונית פלונית בת פלוני פלונית בת אלמוני אלמונית בת פלוני אלמונית בת פלוני פלוני בן פלונית פלוני בן אלמונית אלמוני בן פלונית אלמוני בן אלמונית וכן הלאה. הם וכל משפחתם. בכלל עמיך בניך עבדך עם ישראל. כנים ובנות כאחד. שיקיימו הלכה למעשה שמירת הלשון, שמירת ברית, שמירת העיניים, שמירת נגיעה ושמירת צניעות, שיעבירו על מידותיהם, שכל החטאים, העוונות והפשעים שלהם יהפכו לזכויות ולמצוות. שיעבדו את הקב"ה באהבה ובשמחה. ושיזכו לאמונה שלמה. שיקיימו "ואהבת לרעך כמוך" ושכל מה שיקרה להם יקבלו באהבה ובשמחה,שיצאו מהעולם כמו שבאו בלי חטאים, עוונות ופשעים. ושיזכו ל בעולם הזה ובעולם הבא. ושיהיו צדיקים גמורים. ---------------------------------------------------------- ואשמח אם תגיד לי, אם אפשר לרשום גם למצוות של אנשים גויים? אני מצטער אם זה עברה מה ששאלתי, אך אני רוצה לדעת, שלא אטעה ואחטא כלפי הקב"ה. ויש לי עוד שאלה, אם אני לא יודע אם אחד מהאנשים שאני רוצה לכתוב בוא יהודי, מה אעשה? לשאול אותו זה פדיחה, וגם אם אני יכול לשאול, זה מסובך, כי הוא ישאל למה. וגם אם לא, זה קצת מסובך לשאול בחורה שאלה כזו, כי אני שומר עיניים. אם תצטרך לתקן אשמח אם תעשה זאת, ובכלל תסביר לי למה, אם זה טוב או לא. בברכת
תשובה: אפשר לכתוב בנוסח זה אבל מספיק לכתוב שהלימוד בספר זה הוא להצלחת פלוני בן פלוני ת ולעילוי נשמת פלוני בן פלוני ת. מי שבא להירשם אתה יכול לרשום ולא צריך לברר אם הוא יהודי.
שאלה: אישתי טובה יותר ממני: אני מרגיש פער גדול ביני לבין רעייתי שתחי ומתלבט אם ניתן להמשיך כך הלאה, ביחד. היא טובה מידי עבורי, כמעט מושלמת, ואני לעומתה כמו שבר כלי. לא מוצא עבודה, בקושי מתמיד בלימודים האקדמאיים ובכלל הרבה פחות ממנה בכל התחומים. אפילו רשיון לרכב עדיין אין לי! קשה לי.
תשובה: אשריך שיש לך אשה טובה. גם אתה יכול להיות טוב. עליך רק ללכת ליעוץ ולקבל הדרכה איך להוציא את הכוחות הטובים שיש לך מהכח אל הפועל. חזק ואמץ.
שאלה: חלום על מת: סבא רבא שלי נפטר לפני חודש (הוא היה צדיק אמיתי עזר לכולם כולם אהבו אותו) וכבר כמה נינים ונכדים חלמו עליו, האם זה מסמל משהו? מה צריך לעשות?
תשובה: המשיכו את דרכו, להרבות מעשי חסד ועזרה לזולת.
שאלה: תפילה על זיווג ספציפי: ידוע שזה בעייתי להתפלל על זיווג ספציפי, כי זה יכול להביא לתוצאות לא רצויות, והאדם לא תמיד יודע בוודאות מהו הדבר הנכון בשבילו, לכן צריך להתפלל רק באופן כללי. אבל אם כך עולה שאלה - למה בעצם בכל תחום אחר בחיים, כשמתפללים תפילה אישית, זה כן ר להתפלל באופן ספציפי? לכאורה אין בזה הגיון וזה לא מביא כל תועלת, כי הרי כל דבר בעולם, אפשר להגיד שגם אם הוא נראה טוב לאדם, אולי בעצם זה לא טוב לו, וממילא יתכן שהתפילה תיענה באופן אחר שהוא היותר נכון עבורו, אז למה לא להתפלל תמיד בניסוח כללי של "שיהיה טוב" (או משהו כזה) וזהו? מה שונה התפילה על זיווג ספציפי, מכל התפילות בעולם, שדווקא היא בעייתית?
תשובה: למעשה הגמרא כותבת את דברייך. הגמרא אומרת שלא נכון להתפלל על אישה מסויימת כי "מה' אישה לאיש". גם יעקב אבינו טעה בכך שרצה את רחל אבל באמת הקב"ה חישב בשבילו את לאה. ורק בגלל רמאות לבן יעקב התחתן גם עם לאה שהקימה את רוב בית ישראל. מה שנראה לנו לפעמים כנכון הוא לא תמיד נכון ולכן אין להתפלל על אישה מסויימת אלא על אישה שמתאימה לי. לגבי דברים אחרים שמתפללים עליהם, אדם לא מתפלל סתם אלא על דברים שאנחנו יודעים שהקב"ה רוצה בהם. אתה חונן דעת ולכן אנחנו מבקשים דעת. אתה רופא חולים ולכן תרפא לנו את החולה.
שאלה: שימוש לכתחילה במיקרוגל טרף: האם ניתן להשתמש לכתחילה במיקרוגל שלא מקפידים בו על הפרדת בשר וחלב כל שכן לא על כיסוי המאכלים, בנוסף מחממים בו גם גויים אוכל שלהם או שעדיף להמנע משימוש בו?
תשובה: ניתן להשתמש אם מניח את המאכל בתבנית שלו (כשרה) ומכסה.
שאלה: מה הדין בגדר חיה מפסיפלורה שהעיריה שתלה?: הבנתי שאם שתלו פרי מסוים כגדר חיה ללא כוונה לפירות לא צריך לנהוג בו דיני ערלה. העיריה שתלה גדר חיה מפסיפלורה. האם מותר לקחת ולאכול מהפירות האלה או שיש סיכוי שהעיריה התכוונה גם לפירות כששתלה? ואולי בכלל יש פה ספק ספיקא, א)אם העיריה התכוונה לפירות או לא? ב) מה דין הפסיפלורה לחיוב ערלה- כעץ או כשיח?
תשובה: וברכת ד' רבים הקלו בפסיפלורה להחשיבו כירק (בייחוד הפוסקים הספרדים) רק חלק מהפוסקים האשכנזים החמירו להחשיבו כעץ, וא"כ השאלה היא רק לדעות המחמירות בפסיפלורה. נראה שהרשות המקומית לא נוטעת לפירות ועל כן אפשר להקל. חנוכה שמח הרב יהודה הלוי עמיחי מכון התורה והארץ כפר דרום אשקלון
שאלה: הפרשת תרומות ומעשרות על העתיד: 1. האם לעשר ירקות (כגון עגבניות) או תבלינים שצמחו בחממה? 2. האם מותר לעשר על פירות שיצמחו בעתיד? (לדוגמה, אקטוף תפוז אחד ל100 התפוזים שעוד לא צמחו כי בעצי הדר, לא כל הפירות צומים ביחד)
תשובה: וברכת ד' 1. כן, בלי ברכה. 2. אם יש צורך גדול, כגון: חשש לקלקול אצל אחרים. נוסח אפשר למצוא במשפט כהן סי' לה. צריך לשמור את התרומות שיהיו קיימים בשעת ההפרשה. חנוכה שמח הרב יהודה הלוי עמיחי מכון התורה והארץ כפר דרום אשקלון
שאלה: מה הבעיה להשם לעשות את החזיר כשר?: לכבוד הרב אני לומד במדרשה חילונית והחברים לספסל הלימודים התקילו אותי בשאלה שלא יכולתי להסביר להם חוץ מלהגיד "כי ככה השם ציווה", השאלה היא כזאת: "למה מכל החיות דווקא החזיר לא כשר. כאילו מה הבעיה להשם לעשות את החזיר מעלה גרה?" מראש שיהיה לנו חודש טוב ובשורות טובות
תשובה: לא אומר לך הטעם שתורה אסרה לאכול חזיר, כי גבהו מחשבות ד' ממחשבותינו וכל הסבר שנאמר לא ממצה את העומק האלקי. אך רק אזכיר פסוק: "נזם זהב באף חזיר אשה יפה וסרת טעם". כלומר, החזיר אפו תמיד מלוכלך כי הוא אוכל זבל והוא מאוס וואף אם ישימו על אפו נזם זהב יפה ישאר מאוס.
שאלה: סמל מדינת ישראל על ספר תורה: האם מותר לחרוט את סמל מדינת ישראל על ספר תורה?
תשובה: אם הכוונה למנורה, יש בעיה כי אסור לעשות כדוגמת המנורה של בית המקדש. כל זה כשזה עומד בפני עצמו (כפמוט וכד') אבל אם זה בחריטה או תבליט מותר.
שאלה: שמן מאכל המוקצה להדלקה: אני משתמש בשמן זית למאכל לצורך הדלקת נרות חנוכה, האם אפשר להשתמש בשמן להכנת מאכלים או שהשמן מוקצה למצוות ההדלקה? כנ"ל לגבי שמן לנרות של שבת.
תשובה: רק השמן שהוכנס לנר מוקצה. השמן בבקבוק לא מוקצה. וק"ו לנר שבת.
שאלה: סיום על ספר הזוהר: בקרוב אי"ה אני מתכוון לעשות "סיום זוהר" בציון הרשב"י ולפני כן יש לי שאלה, האם תיקוני זוהר וזוהר חדש צריכים להכלל בלימוד גם כן?
תשובה: כן. הם חלק מהזוהר אף שהם התגלו בתקופה מאוחרת יותר.
שאלה: חינוך ילדים לענייני צניעות: יש לי ילד בן 8 והוא מתחיל לשאול: 1. למה אנחנו מפרידים מיטות? רציתי לשאול מה אפשר לענות לו. 2. הוא שואל איך אמא נכנסת להריון (איך התינוק נכנס לבטן). 3. והוא גם שואל איך התינוק יוצא. עד היום סיפרתי לו שפותחים לאמא את הבטן. אבל הוא כבר גדול ושומע דברים בחוץ. מה אפשר לענות לו או איך להסביר לו על תהליך הלידה?
תשובה: יפה שהילד שואל שאלות חשובות ורגילות לילד בגיל הזה. יש לנצל את ההזדמנויות האלה ללמד אותו הלכות צניעות ועולמו של הקב"ה ברמה שלו, בלי להיכנס לכל מיני פרטים שהוא לא יכול כעת להבין וגם לא מחפש כרגע. יש גם ספרים יפים לגילו שמסבירים דברים אלה בצורה צנועה. אין לדחות אותו כי אז הוא ישמע ממישהו שיסביר פחות יפה ובפחות צניעות.
שאלה: הופעה של אישה בפני גברים: 1. מה הכוונה בתכנים שליליים? 2. האם אין בעיה שגברים מתמקדים באישה המציגה במשך למעלה משעה? 3. האם אין בעיה של קלות ראש עם אשה? 4. אם לבושה אבל בבגד צמוד, ושרוולים קצרים האם נחשב לבושה? השאלה נשאלה בהמשך לשאלה "הופעת סטנדאפ של שחקנית"
תשובה: יש דרגות בקיום מצוות. אין ספק שהדרגה הגבוהה ביותר היא לימוד תורה. למטה הימנה היא הצגה תורנית של גברים בלבד. למטה הימנה, אישה לבושה כהלכה.
שאלה: לשמוע בקול אבא או אמא: בעניין מסויים להוריי בקשות שונות, כל אחד מנוגד לשני. בקול מי אני צריכה לשמוע ראשון אמא או אבא?
תשובה: את צריכה לשמוע בקול אביך. ואם מדובר בהורים גרושים, את יכולה להעדיף את מי שאת רוצה. וכל זה דוקא כשמבקשים לצורכם, אבל כשמצווים בדברים שנוגעים אליו לא מחוייב לשמוע.
שאלה: האם מותר לאכול פיתה שהכין ערבי?: לבחורים שמטיילים בירדן נאמר כי מותר לאכול פיתות שמכינים הירדנים. האם זה נכון? האם יש דרך בה זה יהיה מותר?
תשובה: וברכת ד' יש שהקלו בפת פלטר עכו"ם, אמנם אין זה ראוי לאכול פת גוי אבל יש מקומות שנהגו כן. וכל זה כאשר אין בפת תוספות והקמח נקי. חנוכה שמח הרב יהודה הלוי עמיחי מכון התורה והארץ כפר דרום אשקלון
שאלה: הדלקת נרות חנוכה לאורח: 1. מי שנוסע עם כל המשפחה ונמצא בבית של חברים בזמן ההדלקה ויחזור לביתו בשעה מאוחרת יותר. היכן ומתי עדיף שידליק נרות חנוכה? 2. מי שהתארח בשבת ויחזור לביתו במוצאי שבת. היכן עדיף שידליק?
תשובה: 1. עדיף להדליק כשהוא יחזור הביתה או שימנה שליח שידליק בבית שלו בזמן, לא רק בגלל זריזים מקדימים למצוות אלא שלפי הרמב"ם זה מעכב למרות שלא נפסק כרמב"ם ולכן יש שתי אפשרויות. גם באולמות של שמחות לא מדליקים, כך מובא בצי"ץ אליעזר שלהדליק אפשר אבל לא לברך. צריך איש וביתו. 2. אם הוא נשאר עד מאוחר מאוד שידליק איפה שהוא נמצא, ואם לא, הוא צריך להשתדל לחזור מוקדם ולהדליק בבית.
שאלה: רשות מאמא לזימון - המשך: ראיתי שהרב ענה בתשובה שבברכת הזימון אין צריך להגיד "ברשות אימי מורתי" וכדו כיון שאינה יכולה לזמן. רציתי לשאול, האם ספרדים שמוסיפים בשבת "ברשות שבת מלכתא" (ומשמע שסוברים שאין זה נטילת רשות ממש, אלא דרך כבוד) גם לא יצטרכו להוסיף ברשות "אימי מורתי"? השאלה נשאלה בהמשך לשאלה "רשות מאמא לזימון"
תשובה: ייתכן שכן, צ"ע.
שאלה: שמיעה והורדה מיוטיוב: הרב, שאלתי מתחלקת לשניים: הרב כתב שמותר לשמוע שירים מיוטיוב. אם הזמר עצמו או גוף מטעם הזמר העלה את השיר אז כמובן שמותר, רציתי לדעת אם אדם אחר העלה את השיר ללא הסכמת או ידיעת הזמר, האם זה גם כן מותר לשמיעה? וכן, האם מותר להוריד שיר מיויטיוב למחשב? אם יש אכן חילוק בחלק הראשון של השאלה האם הוא תקף גם לשאלה הזאת? השאלה נשאלה בהמשך לשאלה "לשמוע שירים ביוטיוב"
תשובה: למיטב ידיעתי הואיל והאתר פועל נגד הכנסת דברים האסורים ע"פ חוק זכויות יוצרים, הסרטונים הנמצאים שם הם בחזקת כשרים וא"כ מותר, אלא אם רואים סרטון שרגליים לדבר שלא נכנס בהיתר כגון אלבום שיצא לאור לאחרונה. כמובן שאם ידוע שמישהו הכניס שיר של זמר ללא רשותו אין לצפות בו. לגבי הורדת סרטון, האתר עצמו לא נותן אפשרות זו ולכן יתכן מאוד שזמרים מכניסים לשם שירים בגלל שהם רוצים להתפרסם אך מצד שני הם רוצים שהפרסום יהא מוגבל כדי שמי שרוצה שהשירים יהיו נגישים עבורו יקנה את הדיסק, ואם כן הדבר אסור. אולם בסרטונים ביתיים שיוצרים חובבנים מסתבר שלא אכפת להם שיורידו.
שאלה: המלצה על בחור שעבר אישפוז על רקע נפשי: כר"מ בישיבת הסדר, פנה אליי בחור שעבר אישפוז על רקע נפשי, ושמשתתף בשיעורים שלי, וביקש את עזרתי. הוא אמר שהוא נתקל לעיתים בדרישה לרב ממליץ (אם משדכניות ואם מבחורות), וביקש ממני לקחת עליי את התפקיד. אציין, כי מצבו יחסית טוב. הוא עובד כשבע שעות ביום, לא נראה לי שהוא משתכר מעל 10,000 ש"ח בחודש כמו הבחור מהשאלה "אישפוז פסיכיאטרי", אבל הוא בהחלט יוכל לפרנס משפחה, ויש בו הרבה מעלות, ואין כאן המקום להאריך. עם כל הכבוד לרב, לעניות דעתי, לא צריך להסתיר את האישפוז מהבחורה. הודעתי לו, שאם הוא רוצה את עזרתי - אז עליו לחשוף את עובדת האישפוז מיד. ידוע לי כי זו גם דעתו של הרב אליעזר מלמד לשיטתו, מי שעבר אישפוז על רקע נפשי, צריך לומר זאת לשדכנית, ולומר לבחורה עוד לפני שהוא נפגש איתה. רוב מוחלט של הבחורות אמנם תירתענה, אך אלו שלא - הן המתאימות ביותר. הבחור אמר כי לדעת הרב, ניתן לומר זאת בשלבים מאוחרים יותר של הקשר כפי שמופיע בשאלה "אישפוז פסיכיאטרי", וביקש ממני "לישר קו". הסברתי לו שיש דעות נוספות, וחוץ מזה, אינני מחוייב לעזור לו, ואם הוא מעוניין בעזרתי - אלה התנאים שלי, והוא בהחלט יכול לחפש רב אחר שימליץ עליו. עד כמה שאני מכיר את הבחור, הוא עלול להפנות אליי למרות זאת. נראה לי, שנסיבות העניין אינם דומים למקרה של השאלה "חשיפת פרטים ע"י גורם שלישי". אם סתם כך יפנו אליי כדי לברר עליו פרטים (ואני מדגיש שלא כממליץ), אכבד את מה שהרב הורה, ולא אפגע בו, אך אינני מוכן שהוא יפנה אליי בחורות או שדכניות כממליץ, אם הוא אינו מוכן לקבל את התנאים שלי. מה עליי לעשות במקרה כזה? השאלה נשאלה בהמשך לשאלה "חשיפת פרטים ע"י גורם שלישי"
תשובה: אין כאן ויכוח הלכתי אלא מעשי, כיצד יוכל למצוא מועמדת מתאימה מבלי להסתיר ממנה את בעייתו. עשה כחכמתך.
שאלה: חולצה לבנה בראש חודש: ראיתי שנהגו העולם ללבוש בגדים חגיגיים בראש חודש ולא מצאתי מקור לכך. מהי דעת הרב בנושא? האם יש עניין בכך ומהי הסיבה?
תשובה: זה לא הלכה אלא יש שנהגו לעשות את ראש חודש קצת כמו יום טוב. בדומה, נזכר בשו"ע שהיה מנהג קדום מאוד שנשים לא עשו מלאכה בראש חודש מפני שלא חטאו בעגל.
שאלה: ברכה על פירות רטובים או בידים רטובות: האם יש צורך לנגב את הפרי ו או הידים טרם הברכה ואכילת הפרי? מה עושים אם לא ניתן לנגב או את הידים או את הפרי או שניהם?
תשובה: הכרעת המשנה ברורה שיש ליטול ידים לפני דבר שטיבולו במשקה (כמו פרי רטוב) או לחילופין יש לנגב את הפרי לפני האכילה.  ניגוב הידים לא מועיל, אולם יש מהאחרונים שהקלו בכך וכתבו שזהו מנהג העולם וכן יש שהעידו שכך הוא מנהג ירושלים ולכן למיקל יש על מי לסמוך ובוודאי בשעת הצורך אפשר להקל. אם אוכל כמות פחותה מכזית, רבים יותר הם המקילים.  שו"ע קנח ד  מ"ב כ  דבר חברון קנב ועוד
שאלה: לבישת ציצית בימינו: אני מצוי כרגע בהתלבטויות לגבי הציצית. מצד אחד אני מרגיש שהכוונה הייתה שנתעטף בציצית גם היום, בימינו אנו. אבל אני שומע שהמצווה היא רק על בגד עם 4 כנפות, ולכן היום זו לא חובה. האם באמת המצווה התייחסה רק ללבוש שבו התלבשו בעבר, שבו היו 4 כנפות? ואם כן, אז מדוע אני קורא שאומרים לעגל או לחבר פינות בבגד עם 4 כנפות כדי שלא יהיה צורך בציצית. אם זו מצווה שכן תקפה לימינו אז למה לא לקיים אותה? למה למצוא פתרונות כדי לא לקיים אותה? האם זה מפאת הנורמה של הלבוש היום ולכן אנשים לא רוצים להראות עם ציציות או שיש כאן משהו שאני לא מבין? אני יודע שזו שאלה קשה אך אשמח לתשובה. מראש
תשובה: ב"ה מצוות ציצית היא מצווה נפלאה מאוד, והמון נכתב על מעלתה, ולכן חשוב מאוד מאוד להשתדל כמה שאפשר לקיים אותה באופן המהודר ביותר. אכן, בעבר הבגדים שלבשו היו עם ארבע כנפות בלא ספק והדבר גרם להם לחיוב ציצית, אך כיום הבגדים שלנו בלי ארבע כנפות ואינם חייבים בציצית. כיוון שהמצווה יקרה כל כך, ויתר מכך, מי שלא משתדל לקיים אותה יענש ביום הדין, כפי שנאמר בגמרא במסכת מנחות, לכן אנו היום לובשים בגד מיוחד עם ארבע כנפות וגורמים לעצמנו חיוב של ציצית, וכך אנו זוכים לקיים כל כיום מצוה גדולה מהתורה. ודאי שאדם צריך לרדוף אחר המצוות, וגם אחר מצוות ציצית להשתדל לקיים אותה באופן המהודר ביותר. לפני כמה זמן נפטר הרה"ג הרב חיים פנחס שיינברג זצ"ל, שהיה ידוע בהידורו במצוות ציצית, והיה לובש ציציות רבות כדי שבטוח הוא יצא ידי חובת המצווה בהידור רב ככל שאפשר. כיום יש מצבים שאנשים רוצים להיפטר מספקות הלכתיות לגבי ציצית, אם בגד כזה או אחר חייב בציצית, ולכן עושים שפת בגד עגולה, אבל בדבר שודאי צריך ציצית אין לעשות זאת. הרב יצחק גרינבלט zahig1 gmail.com
שאלה: האם זה הזמן להגיד זהו לנישואים?: אני נשוי כשלוש שנים והמצב הוא כזה: א. איננו מצליחים להביא ילדים לעולם. ב אני שקוע עד צוואר בבעיות כלכליות ובחובות בהוצאה לפועל. למרות חובתי החד חד ערכית לפרנס את אשתי אציין את העובדה שאשתי איננה עובדת ואיננה מסייעת בעניין הכלכלי. מה עליי לעשות כאשר יכולתי הכלכלית איננה מאפשרת לי לעמוד בהתחייבות עליה התחייבתי מעצם הנישואים כדת כדין? האם מצב הזה שתואר לעיל הינו כזה שאף ההלכה מטעמה היתה זועקת גירושין?
תשובה: אתה צריך לפנות ליעוץ. כדאי לך לפנות לפעמונים לקבל הדרכה. בהצלחה.
שאלה: להמתין פחות משש שעות בהתארחות: רבה לכבוד הרב. כאשר מתארחים והמארח מגיש אוכל חלבי ולי האורח עברו כארבע שעות מאז שאכלתי עוף או בשר, וזו סיטואציה שיהיה מאד לא נעים לסרב, או לומר לו שאני בשרי ואני לא יכול לאכול, או שהוא אומר שזה פרווה כי הוא לא כ"כ מתמצא ואני חושב זה חלבי. האם אפשר להקל לאכול את הדבר הזה? אני ספרדי וחנוכה שמח
תשובה: מדוע לא נעים? כשם שמי ששומר על דיאטה לא אוכל כל דבר כך מי ששומר הלכה. חלבי זהו רק חלבי ממש ולא בחזקת חלבי.
שאלה: יעלה ויבוא ברכת המזון: לכבוד הרב האם אדם שאוכל לחם אחרי צאת הכוכבים במוצאי ראש חודש צריך להגיד בברכת המזון יעלה ויבוא?
תשובה: אם התחלת לאכול לפני השקיעה (בצורה המותרת) אתה צריך לומר יעלה ויבוא (משנה ברורה תכד, ב)